钦定古今图书集成/明伦汇编/官常典/第470卷 > 阴子春
## 钦定古今图书集成/明伦汇编/官常典/第470卷 > 阴子春

按《梁书》本传，“子春，字幼文，武威姑臧人也。晋义熙末，
曾祖袭，随宋高祖南迁，至南平，因家焉。父智伯，与高
祖邻居，少相友善。尝入高祖卧内，见有异光成五色，
因握高祖手曰：‘公后必大贵，非人臣也。天下方乱，安
苍生者，其在君乎’？高祖曰：‘幸勿多言’。”于是情好转密，
高祖每有求索，如外府焉。及高祖践阼，官至梁、秦二
州刺史。子春，天监初，起家宣惠将军、西阳太守。普通
中，累迁至明威将军、南梁州刺史，又迁信威将军、都
督梁、秦、华三州诸军事、梁秦二州刺史。太清二年，讨
峡中叛蛮，平之。征为左卫将军，又迁侍中。属侯景乱，
世祖令子春随领军将军王僧辩攻邵陵王于郢州，
平之。又与左卫将军徐文盛东讨侯景，至贝矶，与景
遇。子春力战，恒冠诸军，频败景。值郢州陷没，军遂退
败。大宝二年，卒于江陵。